“Rondloper” renoster gevangArgieffoto Die polisie en wildbewaarders van Grahamstad in die Oos-Kaap het ŉ renoster gevang en na ŉ plek van veiligheid geneem nadat hy naby die N2-snelweg naby Salem rondgeloop het. Die renoster het glo vroeër ontsnap toe dit van een wildsreservaat na ŉ ander vervoer is. Mali Govender, ŉ polisiewoordvoerder, het Woensdag gesê die renoster was onder verdowing toe hy tussen die reservate verskuif is. “Die renoster het dit reggekry om te ontsnap nadat hy wakker geword het,” het Govender gesê. ŉ Motoris het die renoster vanoggend tussen digte bosse gesien en die polisie in kennis gestel. “Die dier is gevang en met die hulp van die polisie se lug-eenheid is hy na veiligheid geneem,” het Govender bygevoeg.